Ford Puma (2019)

Ford Puma on Fordin vuodesta 2019 lähtien valmistama pieni crossover-tyyppinen automalli, joka lainaa nimensä alkuperäiseltä vuosina 1997–2001 valmistetulta coupé-koriselta Ford Pumalta. Se esiteltiin huhtikuussa 2019 Amsterdamissa Fordin Go Further -tapahtumassa. Malli perustuu samalle pohjalevylle kuin esimerkiksi Ford Fiesta, ja se sijoittuu mallistossa pienemmän EcoSportin ja suuremman Kugan väliin.

Vuoden 2019 Euro NCAP -kolaritestistä Puma sai tulokseksi täydet viisi tähteä.

Fiestaan verrattuna Puma on 46 millimetriä pidempi, 54 millimetriä korkeampi ja 71 millimetriä leveämpi. Akseliväli on 95 millimetriä pidempi. Ainoa moottorivaihtoehto oli aluksi kolmesylinterinen 1,0-litrainen (123/158 hv) bensiinimoottori kevythybridijärjestelmällä, mutta myöhemmin valikoima täydentyi myös dieselmoottorilla.

Malliston huipulla on Puma ST, jossa on 1,5-litrainen (200 hv) EcoBoost-bensiinimoottori. Erona perusmalleihin on myös suuremmat jarrut, nopeampi ohjausvälitys, Recaron urheiluistuimet ja lisävarusteena saatava mekaaninen tasauspyörästön lukko.

Lähteet

Aiheesta muualla 

Puma (2019)
J-segmentin autot
2010-luvun autot
2020-luvun autot